MV-lehden perustaja Ilja Janitskin kertoo, ettei hänen yrityksensä ole koskaan kerännyt kenenkään yhteystietoja, vaan ainoastaan käyttänyt jo olemassa olevia luetteloita hyväksi. Tietosuojavaltuutettu Reijo Aarnion mukaan luettelopalveluissakin on omat tarkat sääntönsä.

Ilja Janitskin kiistää syyllistyneensä mihinkään rikokseen henkilötietojen keräämisessä. JANITSKIN KOTIALBUMI

Sosiaalisessa mediassa levisi keskiviikkona tietoja, joiden mukaan nettiin olisi vuotanut mahdollisesti yli kahden miljoonan suomalaisen yhteystietoja. Internetin rekisteritietojen perusteella henkilötietoja keränneellä yhtiöllä on yhteys kohutun MV-lehden perustajaan Ilja Janitskiniin.

Keskusrikospoliisin rikoskomisario Jyrki Kaipasen mukaan esitutkintaa asiasta ei ole vielä aloitettu, koska parhaillaan tehdään oikeudellista arviointia ja katsotaan, ylittyykö esitutkintakynnys.

Janitskin kiistää syyllistyneensä toiminnassaan mihinkään laittomaan.

- Yritykseni ei ole koskaan kerännyt mitään yhteystietoja eikä tehnyt luetteloa, vaan ne ovat jo olemassa olevia luetteloita, joita olemme käyttäneet hyväksi. Mitään rikosta ei ole lähimainkaan tapahtunut, Janitskin kommentoi Iltalehdelle.

Tarkat säännöt

Janitskin kertoo Iltalehdelle, että hänen markkinointiyrityksensä on tarjonnut markkinointiohjelmistojen kehitystä, sähköposti-, SMS- ja perinteisiä telemarkkinointipalveluja jo viiden vuoden ajan.

- Kehitimme aikoinaan markkinointityökalun, jossa puhelinluettelo on yhdistetty Facebookin tarjoamaan API:in, jolla saamme esimerkiksi Iltalehden sivujen tykkääjien puhelinnumerot selville. Riippuen asiakkaistamme, he ovat käyttäneet hakupalveluamme oman tahtonsa mukaisesti parhaaksi katsomillaan hauilla. Kysehän on puhelinluettelosta, Janitskin kertoo.

Janitskinin mukaan hänen yrityksellään on pääsy kaikkiin yhteystietoihin, kuten muillakin puhelinluetteloa selaavilla ihmisillä Suomessa tai ulkomailla.

Tietosuojavaltuutettu Reijo Aarnion mukaan luettelopalveluasioissa on omat tarkat sääntönsä, ja esimerkiksi SMS-mainonta edellyttää ihmisen ennalta antamaa suostumusta.

- Keskusrikospoliisi on ollut meihin yhteydessä ja konsultoinut asiantuntijoitamme. Meissä on herättänyt ihmetystä, että henkilö itse on kommentoinut tätä asiaa hyvin ristiriitaisesti. Aluksi hän kertoi olevansa tapauksessa uhri, sitten että kyseessä on puhelinluettelo ja lopulta hän sanoi, ettei hänellä ole mitään tekemistä asian kanssa, Aarnio ihmettelee.

Sosiaalisessa mediassa, esimerkiksi Reddit-palvelussa, levisi keskiviikkona tietoja, joiden mukaan internetiin on vuotanut 2,2 miljoonan suomalaisen yhteystietoja. Monet huolestuneet kansalaiset ovat jo ottaneet yhteyttä tietosuojavaltuutetun toimistoon. Aarnion mukaan tutkinta on vasta alkuvaiheessa ja asiaa selvitellään.